als_Latn dik_Latn sag_Latn
Arbëreshët mirëpresin Kombëtaren, festë në Palermo
Italianët mund të kishin menduar se largësia e Palermos do të bënte që prania e tifozëve shqiptarë të ishte e paktë.
Por duket se janë gabuar.
Ndeshja mes Italisë dhe Shqipërisë do të jetë speciale për shumë shqiptarë. Ata këndej kufirit më në fund kanë rastin ta shohin Kombëtaren përballë një prej ekipeve më të forta të botës; për ata që jetojnë përtej Adriatikut bëhet fjalë për një përballje me skuadrën e vendit që u dha mundësi për një jetë të re.
Megjithatë, është edhe një kategori tjetër, për të cilën sfida e së premtes mbrëma në Palermo ka një domethënie krejt të veçantë. Bëhet fjalë për arbëreshët, të cilëve fati ua solli Kombëtaren e të parëve vetëm 24 kilometra larg vendbanimit në ishullin e Siçilisë.
Televizioni italian “TG3” i kushtoi një kronikë të posaçme popullsisë me origjinë shqiptare në Horën e Arbëreshëve (Piana degli Albanesi), kryeqendra e bashkësisë arbëreshe në Itali.
Atmosfera e ndeshjes ndihet në qytezën e stolisur me flamuj kuqezi, sikurse te tifozët, nga më i vogli te më i moshuari, të cilët edhe një herë dëshmojnë se edhe pas më shumë se 500 vjetësh i ruajnë të forta lidhjet me vendin e të parëve.
“E kemi zemrën të ndarë mes Italisë dhe Shqipërisë. Në shtëpi bëjmë tifo për të dyja dhe urojmë për një barazim”, – shprehet një vogëlushe.
Sara Riolo, mësuese në institutin “Skanderbeg”, thotë: “Të premten presim Kombëtaren e arbëreshëve, të shqiptarëve dhe ne nuk dimë për kë të bëjmë tifo”.
“Besoj se vendi do të bëhet bashkë dhe për një ditë do të ngjyroset me të kuqe, si ngjyra e flamurit”,- komenton Xhovani Bovi, president i Këshillit Komunal të Horës së Arbëreshëve.
“Origjinën e kemi nga Shqipëria, prej aty kemi ardhur. Sigurisht që urojmë për një barazim”, – shprehet një i moshuar.
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn